ቻይና ለዓለም እድገት የማይተካ ሚና አላት -የኢፌዲሪ ጠቅላይ ሚኒስትር
ቻይና ለዓለም እድገት የማይተካ ሚና እንዳላት የኢፌዲሪ ጠቅላይ ሚኒስትር ገለጹ ፡፡ቻይና በማደግ ላይ ባሉ አገራት የምትከተለው ግልጽ አቀራረቧ የአጋርነቷን መጠን እንደሚያሳይ,"  ጠቅላይ ሚኒስትር ሐይለማርያም ደሳለኝ ገልፀዋል፡፡," እኛ አፍሪካውያን ቻይናን የስኬታማ ኢኮኖሚ ሞዴል አድርገን መመልከታችንን እንቀጥላለን” ነው ያሉት ፡፡ድህነትን ለመዋጋት እና የማያቋርጥ ብልጽግናን እውን ለማድረግ ለምናደርገው እንቅስቃሴ ቻይና ታማኝ አጋራችን ናት ," ሲሉ ጠቅላይ ሚኒስትር ሐይለማርያም አስረድተዋል ፡፡," ቻይና ቤልት ኤንድ ሮድ ኢኒሼቲቭን የመሰለ አለም አቀፍ ትብብርን የሚያሳካ ፕሮግራም እውን በማድረግ በአለም እየጨመረ የመጣውን ሐያልነቷን ማሳየቷን ," ነው ያረጋገጡት፡፡ጠቅላይ ሚኒስትር ሐይለማርያም ኢኒሼቲቩን በ21ኛው ክፍለ ዘመን ከግጭት ነፃ የሆነ ታላቅ የኢኮኖሚ ትብብር በማለት ነው የገለጹት ፡፡ቤልት ኤንድ ሮድ ቀጠናዊ ትብብርን እውን ለማድረግ፣ቀጣይነት ያለው የኢኮኖሚ እድገት ለማስመዝገብና የ2030 አለም አቀፍ የልማት አጀንዳን ለማሳካት ታላቅ አጋጣሚ መሆኑን ጠቅላይ ሚኒስትር ሐይለማርያም አስገንዝበዋል፡፡ቻይና ያስመዘገበችውን እድገት ያደነቁት ጠቅላይ ሚኒስትር ሐይለማርያም ደሳለኝ ለስኬቱ የዢ ፒንግ ሚና ከፍተኛ መሆኑን መስክረዋል፡፡ቻይና በአለም በኢኮኖሚ አቅሟ ሁለተኛ ደረጃ ላይ ከመቀመጧ በላይ ተጽእኖ ፈጣሪነቷ እየጨመረ መምጣቱንም በማመልከት ፡፡የቻይናው ፕሬዝዳንት ዢ ፒንግ የጉባኤውን መጠናቀቅ አስመልክተው ትላንት በሰጡት ጋዜጣዊ መግለጫ ፤አለም አቀፍ ትብብር ጎልቶ የታየበት የዋን ቤልት ዋን ሮድ ጉባኤ ለምዕራባውያን አገራት አዎንታዊ መልእክት ማስተላለፉን ገልጸዋል ፡፡በማደግ ላይ ያሉ አገራት የጋራ ራዕይ በመሰነቅ የመጪውን ዘመን ግንባታ በጋራ ለማከናወን መሰለፋቸውን ለምዕራባውያን አሳይተዋል፡፡ቤጂንግ የ28 አገራት መሪዎችንና 110 የዓለም አቀፍ ኩባንያ ተወካዮችን ማስተናገዷን ገልጸዋል፡፡የቤልት ኤንድ ሮድ ኢኒሸቲቭ ይፋ የተደረገው በፕሬዝዳንት ዢ ፒንግ በ2013 ሲሆን፤ ሐሳቡ ያተኮረው የህዝብ ለህዝብ ልውውጥ፣ የጋራ ተጠቃሚነት እና ተሳታፊ አገራት ጥቅምን እንዲጋሩ በማድረግ ላይ ነው ፡፡ከዚህ በተጨማሪ የአውሮፓ ፣እስያና አፍሪካ አገራት ትብብርን በቀደመው የሲልክ ሮድ ትግበራ በመደገፍ ማስተባበር ሲሆን 60 አገራትን ያስተሳሰረው ሲልክ ሮድ ወደ ተቀሩት የአለም አገራት እንዲስፋፋ ይፈልጋል ነው የተባለው ፡፡በተሳታፊ አገራት መሪዎች ባለፈው ሰኞ የተፈረመው ፍኖተ ካርታ ቅድሚያ የሚሰጣቸው ጉዳዮች አገራትን በሉላዊነት አስተሳሰብ በማነጽና በማገናኘት ኢኮኖሚያቸውን እንዲያሳድጉ ማድረግ ላይ ነው፡፡“ የአለም ኢኮኖሚ በመልካም አጋጣሚዎችና በፈተናዎች ተጠምዶ ስር ነቀል ለውጥ የሚያስፈልገው ደረጃ ላይ መድረሱን ተገንዝበናል፡፡ይህ ዘመን መልካም አጋጣሚዎች የበዙበት ወቅት ነው፡፡ አገራት ለሰላም፣ለልማትና ለትብብር ያላቸው ፍላጎት ከፍ ብሏል,” ሲሉ መሪዎቹ ስለ ፈረሙበት ሰነድ ፕሬዝዳንቱ አስታውቀዋል፡፡ከተነሱት ብዛት ያላቸው ጠቃሚ ነጥቦች መካከል ድህነትን ለማጥፋት፣ የስራ እድል ለመፍጠር፣ ፈጠራን ለማበረታታት ፣የአለም የገንዘብ ቀውስን ለመቋቋም፣ ገበያ ተኮር የኢንዱስትሪ ሽግግር ለማምጣትና የኢኮኖሚ ስብጥር ለመፍጠር የተናጠል፣ የሁለትዮሽ፣ የሶስትዮሽ ፣ቀጠናዊና ሁሉን አቀፍ ትብብር አስፈላጊ መሆኑ የተጠቀሰበት ይገኛል፡፡ከዚህ በተጨማሪ የህዝብ ለህዝብ ግንኙነት ፣ሰላምን መስበክ፣ አካባቢን መንከባበከብ ፣የፆታ እኩልነትን ማረጋገጥ፣ ሴቶችን ማብቃት፣ ሙስናን መዋጋት በዋናነት የተነሱ ነጥቦች ናቸው፡፡አሁን የተገኘውን ስኬት ማስቀጠል የኢኒሼቲቩ ግብ መሆኑን የገለጹት፤ ዢ ፒንግ የአለም ኢኮኖሚ የተጋረጠበትን ዋነኛ ፈተና መረዳት ተገቢ መሆኑን አስረድተዋል፡፡የቻይናው ፕሬዝዳንት ዢ ፒንግ የትብብሩ ጥቅም ለተሳታፊ አገራት በጠቅላላ እኩል የሚዳረስ በመሆኑ የሁሉንም አገራት ጥረት ይጠይቃል ብለዋል፡፡ጉባኤው የታላቅ አእምሮ ስብስብ ነው ያሉት ዢ ፒንግ ኢኒሼቲቩ የሚያስገኘውን ዘርፈ ብዙ ጥቅም ለመለየት ትብብሩ ወሳኝ ነው በማለት ገልፀዋል፡፡" የቤልት ኤንድ ሮድ ኢኒሼቲቭ በአግባቡ እንዲተገበር በመሰረታዊ የእድገት ጉዳዮች ላይ በማተኮር በተለያዩ አገራት ያሉትን የእድገት እምቅ ሐብቶች በመለየትና የኢኮኖሚ ትብብር በመፍጠር ተያያዥ የሆነ እድገትና ጥቅም ማዳረስ አለብን,"  በማለት ዢ ፒንግ አስታውቀዋል፡፡ቻይና ለሰላም፣ ለብልጽግና፣ ለሉላዊነትና ፈጠራ ኢኒሼቲቩን በመጠቀም ከፍተኛ ድጋፍ እንደምታደርግ ፕሬዝዳንቱ አረጋግጠዋል፡፡ኢኒሼቲቩን እውን ለማድረግ የማይቀለበስ እርምጃ እንወስዳለንም ነው ያሉት ፡፡"አዲስ አይነት አለም አቀፍ ግንኙነት እንዲፈጠር እንሰራለን፡፡ግንኙነቱ ሁሉንም እኩል ተጠቃሚ የሚያደርግ በመሆኑ ትብብርን የሚያቀላጥፉ ንግግሮች በማድረግ ከአጋርነት ይልቅ ወዳጅነትን በማስረጽ አለመተማመንን እናስወግዳለን " ሲሉ ፕሬዝዳንቱ አስታውቀዋል፡፡የንግድ ግንኙነት አስፈላጊ በመሆኑ ትኩረት እንደሚሻ የጠቀሱት ፕሬዝዳንቱ  “ ንግድ የእድገት ሞተር በመሆኑ አገራት የሁለትዮሽ የንግድ ትስስር በማጎልበት ነጻ ንግድን እውን ማድረግ እና የግል ሐብትን በማበረታታት ንግድንና ኢንቨስትመንትን ማሳለጥ አለባቸው፡፡” ብለዋል ፡፡ችግሮችን በቁጥጥር ስር ለማዋል የሚያስችል የተረጋጋና ቀጣይነት ያለው  የገንዘብ አሰራር እንተገብራለን፡፡አዲስ አይነት የኢንቨስትመንትና የገንዘብ አሰራር በመዘርጋት የመንግስታትና የግል ካፒታል ትብብር ወደ ላቀ ደረጃ እንዲያድግ በማበረታታት በስብጥሩ ከፍ ያለ የገንዘብ አሰራር እንገነባለን”  በማለት በጉባኤው ላይ ለታደሙት የአለም መሪዎች ሐሳባቸውን ይፋ አድርገዋል፡፡ፕሬዝዳንቱ እንደገሉት ሲልክ ሮድ ሰላምን በመገንባት ትብብርን በማስፋት በህዝቦች መካከል የሐይማኖትና የባህል ልውውጥ እንዲደረግ አስችሏል፡፡አለም ከገጠማት ተለዋዋጭ የኢኮኖሚ ቀውስ ለመውጣት በጣም ሚዛናዊ የሆነ አዲስ ዘዋሪ ያስፈልጋታል ነው ያሉት ፡፡አቀራረቡ ሁሉንም በማካተት በሐብታሞችና በድሆች መካከል ያለውን ልዩነት ማጥበብ እንዳለበት ፕሬዝዳንቱ አሳስበዋል፡፡ቻይና ለሲልክ ሮድ ፈንድ 14 ነጥብ 5 ቢሊዮን ዶላር ማዋጣቷን ይፋ ያደረጉት ዢ ፒንግ ገንዘቡ ፕሮጀክቱን ለመደገፍ እንደሚውል ገልፀው በተጨማሪ በማደግ ላይ ላሉ አገራት 8 ነጥብ 7 ቢሊዮን ዶላር ድጋፍ እንደሚደረግ አስታውቀዋል፡፡የጋራና ከተፅእኖ የፀዳ ትብብር ቻይና በኢኒሼቲቩ በመጠቀም አለም አቀፍ ታላቅነት ለማግኘት አልማለች የሚለውን ግምትና ወቀሳ ፕሬዝዳንቱ ውድቅ አድርገውታል፡፡ በአንፃሩ በጉባኤው ላይ የተካፈሉትን አገራት እንኳን ደህና መጣችሁ በማለት ኢኒሼቲቩ የተመሰረተው በፍትሐዊነት በምክንያትና ግልጽ በሆነ የአለም ንግድና ኢንቨስትመንት ደንብ መሆኑን አስገንዘበዋል፡፡" የእኛ ተስፋ በፍፁም ውህደት የሚንቀሳቀስ አንድ ትልቅ ቤተሰብ መመስረት ነው ሲሉም ," ዢ ፒንግ አስረድተዋል፡፡," የእኛን ፍላጎት በሌሎች ላይ የመጫን ፍላጎት የለንም፡፡ ቻይና የእድገት ልምዷን ከሁሉም አገራት ጋር መጋራት ትፈልጋለች፡፡ በሌሎች አገራት የውስጥ ጉዳይ ጣልቃ አንገባም፡፡," ነው ያሉት፡፡ፕሬዝዳንት ፑቲን በበኩላቸው የጋራ ወዳጅነትን ለማስረጽና የትብብር መሳሪያ ለመፍጠር አለም ከተለመደው ውጭ አዲስ አስተሳሰብ ትፈልጋለች ብለዋል፡፡ሩሲያም ኢኒሼቲቩን እንደምትደግፍ አስታውቀዋል፡፡," የአንድን አገር ኢንዱስትሪ መቆጣጠሪያ ደንብ ማውጣት የተለመደ ሆኗል፡፡የግልፅነትና የነፃ ንግድ ሐሳብ ጥቅሙ ባልገባቸው አካላት እስከ ቅርብ ጊዜ ድረስ የተወገዘ ነበር በማለት ፑቲን አስታውቀዋል፡፡ቻይና የሉላዊነት መሪ ሆና መቀመጧን ያደነቁት አንቶኒዮ ጉታሬዝ ኢኒሼቲቩ አገራት እድገታቸውን እውን ለማድረግ የያዙትን ጉዞ ያፋጥናል ብለዋል፡፡," የቤልት ኤንድ ሮድ ኢኒሼቲቭ ለአለም አቀፍ እድገት እውነተኛው የጋራ ራዕይ ነው ቻይናም በእርግጥ የአብሮነት ማዕከል ናት,"  በማለት ዋና ፀሐፊው ገልጸዋል፡፡“ቻይና የ20ኛው ክፍለ ዘመንን አጀንዳ ቅርፅ ለማስያዝ ቁልፍ ሚና እየተጫወተች ነው፡፡ ብዝሀነትን ያማከለች አለም ማለት የጋራ ትብብርን ፣የመንግስታትን አብሮነት እና የጋራ አማራጮችን መጋራት ማለት ነው፡፡እኛም ይህ አዲስ መንፈስ ሁሉንም ተጠቃሚ እንዲያደርግ ወደ አዲስ ከፍታ እንወስደዋለን," ሲሉ ዋና ፀሐፊው መናገራቸውን ድረ ገፁ ጽፏል፡፡የአለም መሪዎች ያሞገሱት ኢኒሼቲቭ ከእስያ ፣አውሮፓ፣ አፍሪካና ደቡብ አሜሪካ የመጡ 29 መሪዎች የተካፈሉበት ጉባኤ ስኬታማ እንደነበር ተጠቅሷል-(ኢዜአ)፡፡ 